Filmovi komercijalnih i nezavisnih produkcija na festivalu u Los Anđelesu
Direktorka programa Rejčel Rozen kaže da će ove godine biti prikazano 236 filmova i da očekuje oko stotinu hiljada posetilaca.
Ove nedelje, ljubitelji filmske umetnosti u Los Anđelesu uživaju u najnovijim ostvarenjima velikih studija i nezavisnih producenata. Kako izveštava dopisnik Glasa Amerike, Majk O’Saliven, tradicionalni filmski festival u kolevci američke filmske industrije traje punih deset dana. Los Anđeleski filmski festival pokrenut je 1995., radi predstavljanja nezavisnih filmskih ostvarenja. Danas, to je krupan događaj, uz učešće holivudskih zvezda. Ove godine, direktorka programa je Rejčel Rozen: ”Imamo oko 236 filmova, uključujući kratke igrane i dokumentarne filmove. Prošle godine imali smo 80 hiljada posetilaca, a ove godine očekujemo oko sto hiljada.“ Većina filmova su niskobudžetni, uključujući dokumentarac ”Grad koji je postojao,“ snimljen za svega 30 hiljada dolara: ”Bio je to pravi grad - sa bezbrojnim prodavnicama i benzinskim pumpama. Imali smo sopstvenu banku, poštu i sve što ima svaki drugi grad.“ Film govori o nekada živom gradu Centralija, u Pensilvaniji, napuštenom zbog požara koji već više od 40 godina tinja u napuštenim rudnicima uglja ispod grada. Kris Perkel, koji je režirao film zajedno sa Džordžijem Rolandom, kaže da se priča odvija gledana očima jednog od poslednjih stanovnika koji su ostali: ”Film govori o jednom veoma tvrdoglavom čoveku, nesposobnom da se rastane od prošlosti, uporno nastojeći da održi zajednicu koja se raspada bukvalno pod njegovim nogama.“ Drugi dokumentarac, pod naslovom Mladi u srcu, priča o grupi penzionera koji izvode rokenrol i pop muziku. Britanski reditelj Stiven Voker kaže da su ostareli pevači bilo ponekad teški za saradnju: ”Stalno su se brinuli da sve bude tačno u sekund i ako bismo malo zakasnili pravili su probleme. Ali bili su sjajni - najsjajnija grupa bakica i deka koje sam ikada upoznao. Nikada pre nisam upoznao bakice i deke koji sviraju rokenrol. Doživljaj je bio neponovljiv.“ Ruski glumac i producent Aleksandar Nevski prikazao je akcioni film Tragači blaga, u kome igra pored američkog glumca Dejvida Karadina: ”U mojim filmovima Rusi i Amerikanci se uvek zajedno bore protiv zla. Tako smo pobedili u Drugom svetskom ratu. Nadam se da će mlađim generacijama biti jasno da mi nismo neprijatelji već prijatelji.“ Los Anđeleski filmski festival traje do 1. jula.